b'\n_START_ARTICLE_\nKarlobag\n_START_SECTION_\nGeografija\n_START_PARAGRAPH_\nKarlobag se nahaja v Li\xc4\x8dko-senjski \xc5\xbeupaniji ob magistralni cesti Reka - Dubrovnik. Povr\xc5\xa1ina ob\xc4\x8dine, v kateri \xc5\xbeivi 1019 prebivalcev, zna\xc5\xa1a 283 km\xc2\xb2. V Karlobagu je odcep ceste \xc4\x8dez O\xc5\xa1tarijsko sedlo (929 mnm) proti Plitvicam in dalje proti Zagrebu. Naselje Karlobag le\xc5\xbei nasproti otoka Paga, od katerega ga lo\xc4\x8di 2 km \xc5\xa1irok Velebitski kanal._NEWLINE_Karlobag, v katerem je pristani\xc5\xa1\xc4\x8de s tremi pomoli in valobranom, je precej nesigurno pristani\xc5\xa1\xc4\x8de kadar piha burja, ki tu lahko dose\xc5\xbee orkansko mo\xc4\x8d. Na koncu valobrana stoji svetilnik, ki oddaja svetlobni signal: Z Bl3s. Nazivni domet svetilnika je 4 milje.\n_START_SECTION_\nZgodovina\n_START_PARAGRAPH_\nV bli\xc5\xbeini Karlobaga je bilo rimsko naselje Vegium na kar nas opozarjajo ostanki zidov, mozaik in grobovi. V za\xc4\x8detku srednjega veka se je na morski obali Fortice pri\xc4\x8delo razvijati novo naselje Scirssa (Bag). Od leta 1387 je bilo naselje Bag v posesti knezov Kurjakovi\xc4\x87ev, ki so zgradili utrdbo pravokotne oblike. Turki so naselje potem, ko so ga leta 1525 osvojili po\xc5\xbegali. Mesto je 1579 obnovil nadvojvoda Karlo, od takrat se mesto imenuje Karlobag. Pod utrdbo Kurjakovi\xc4\x87ev se je pri\xc4\x8delo razvijati novo naselje trgovcev, obrtnikov in ribi\xc4\x8dev. Leta 1788 je postal Karlobag "svobodno mesto". Leta 1825 so utrbo Kurjakovi\xc4\x87ev poru\xc5\xa1ili._NEWLINE_Na gri\xc4\x8du nad mestom so ru\xc5\xa1evine srednjeve\xc5\xa1kega gradu Fortice. Vidni so tlorisni ostanki zidu glavne trdnjave in kro\xc5\xbenega obrambnega zidus tremi stolpi._NEWLINE_Od verskih objektov, ki se v Karlobagu nahajajo so pomembnej\xc5\xa1i: kapucinski samostan zgrajen 1712 s cerkvijo Matere bo\xc5\xbeje \xc5\xbealostne in \xc5\xbeupnijska cerkev sv. Josipa iz leta 1767, ki je bila med drugo svetovno vojno hudo po\xc5\xa1kodovana, tako da je ostal samo zvonik._NEWLINE_Ju\xc5\xbeno od Karlobaga se nahaja Vidov grad  (Vidova gradina), ki je grajen v obliki pravilnega \xc4\x8detverokotnika, ob njem pa so ru\xc5\xa1evine gotske cerkvice.'